AQShning Oregon shtatida yashovchi 104 yoshli qariya, Ikkinchi jahon urushi ishtirokchisi Bill Lapschis koronavirus keltirib chiqargan kasallikdan sog‘ayib ketdi. Foto: AP Fox News telekanalining ma’lum qilishicha, Lapschis 104 yoshini joriy hafta boshida qarshilagan. Ta’kidlanishicha, u koronavirusdan sog‘aygan dunyodagi eng keksa odam bo‘lishi mumkin. Qariya Lebanon shahridagi qariyalar uyida koronavirusga chalingan 15 kishidan biri bo‘lgan. Bu qariyalardan 2 nafari joriy haftada vafot etgan. Avvalroq Xitoyda 103 yoshli Chjan Guanfen ismli ayol koronavirusdan sog‘ayib ketgani ma’lum qilingandi. Ayol shifoxonada 6 kunlik davolashdan o‘tgach, uyiga javob berilgan.